**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i rendes ülésére**

**Tájékoztató**

**a polgármester és az alpolgármesterek saját illetményből történt felajánlásairól**

Az egyes kulturális tárgyú és egyéb törvények módosításáról szóló 2021. évi CXLVIII. törvény módosította a Magyarország helyi önkormányzatairól szóló 2011. évi CLXXXIX. törvénynek (a továbbiakban: Mötv.) a polgármester díjazására vonatkozó szakaszait.

2022. januárjában a törvényi változás ellenére – tekintettel önkormányzatunk költségvetési helyzetére - nem tettem javaslatot a polgármesteri illetmény megemelésére, ugyanakkor felhívtam a Tisztelt Közgyűlés figyelmét arra, hogy amennyiben a Vas Megyei Kormányhivatal törvényességi felügyelet körében felhívással él a polgármesteri illetmény tárgyában megalkotott Mötv. módosításban foglaltak végrehajtása érdekében, akkor a felhívásban foglaltak alapján az ügyet újra előterjesztem azzal, hogy az illetmény emeléséből adódó különbözetet alpolgármester urakkal együtt jótékony célra vagy önkormányzati feladatokra fogom fordítani.

A Vas Megyei Kormányhivatal a 21/2022. (I.27.) Kgy. sz. határozatra a 2022. május 10. napján kelt szakmai véleményében reagált, amelyben rögzítésre került, hogy „a törvényi szabályozásból adódóan – álláspontunk szerint – az illetmény összege tekintetében a munkáltatói jogot gyakorló képviselő-testületnek (közgyűlésnek) jogszerűen nincs mérlegelési joga, az illetmény összegéről határozatban kell döntenie.” „Véleményünk szerint a képviselő-testület, közgyűlés akkor jár el az Mötv. 9. §-ában megfogalmazottak szerint jóhiszeműen és akkor gyakorolja munkáltatói jogát társadalmi rendeltetésének megfelelően, ha a polgármester törvényes illetményét önkéntes jogkövetéssel biztosítja.” A fentiekre figyelemmel a megemelt illetmény folyósítására 2022. július hónaptól került sor.

**Figyelemmel a Kormányhivatal válaszára, alpolgármester urakkal azt a vállalást tettük, hogy az emelésből adódó illetménykülönbözetnek megfelelő összeget jótékony célra, önkormányzati feladatok finanszírozására, illetve egyéb közcélra fordítjuk.**

Szombathely Megyei Jogú Város Közgyűlését a 2022. december 8-án megtartott ülésén tájékoztattuk az addigi felajánlásainkról, melyet a Közgyűlés a 419/2022. (XII.8.) Kgy. számú határozatával tudomásul vett.

Jelen előterjesztésben a 2022. júliusa és 2023. szeptembere közötti időszakban történt v

alamennyi felajánlásunkról az alábbi tájékoztatást adom:

**Dr. Nemény András polgármester eddigi felajánlása: 2.767.000 Ft**

**Dr. László Győző alpolgármester eddigi felajánlása: 2.313.000 Ft**

**Dr. Horváth Attila alpolgármester eddigi felajánlása: 2.672.000 Ft**

**Horváth Soma alpolgármester eddigi felajánlása: 2.473.886 Ft**

A célonként részletezett felajánlásokat az előterjesztés melléklete tartalmazza.

Összegezve megállapítható, hogy Alpolgármester urakkal 2022. júliustól eddig **összesen 10.225.886 Ft**-ot ajánlottunk fel saját illetményünk terhére.

Természetesen a felajánlásokat továbbra is megtesszük, arról a Tisztelt Közgyűlésnek a jövőben is tájékoztatást adunk.

Kérem a Tisztelt Közgyűlést, hogy az előterjesztésben foglaltakat megtárgyalni, és a határozati javaslatot elfogadni szíveskedjék!

**Szombathely, 2023. szeptember „ ”**

**/: Dr. Nemény András :/**

**HATÁROZATI JAVASLAT**

**……../2023. (IX.28.) Kgy. számú határozat**

Szombathely Megyei Jogú Város Közgyűlése megtárgyalta a „Tájékoztató a polgármester és az alpolgármesterek saját illetményből történt felajánlásairól” című előterjesztést és tudomásul veszi az abban foglaltakat.

**Felelős:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Horváth Soma alpolgármester

**Határidő:** azonnal